Lukuaika noin 2 min

Helsingin Sanomat on tänään lisännyt maanantaina julkaisemaansa Kemin ja Kemijärven biotuotetehdashankkeita käsittelevään juttuun tekstin: "Kirjoittajan lähisukulainen on yksi Kemijärven biotuotetehtaan puuhamiehistä, hallituksen jäsen ja omistaja. Kirjoittaja on jutun julkaisun jälkeen todettu esteelliseksi käsittelemään tätä aihepiiriä jatkossa."

Jutussa käsitellään Metsä Group in Kemiin suunnitteleman tehdasinvestoinnin mahdollisia vaikutuksia kilpaileviin tehdashankkeisiin, kuten Kemijärven Boreal Bioref iin.

Helsingin Sanomien päätoimittaja Antero Mukka kertoo M&M:lle, että lehdellä on toimittajien esteellisyydestä selkeä ohjeistus, mutta tällä kertaa prosessi petti. Hänen mukaansa toimittajan ja Kemijärven tehdashankkeen välinen yhteys ei ollut toimituksen johdon tiedossa.

Mukka ei ota kantaa siihen, oliko jutun aihe toimittajan oma idea vai esimiehen ehdottama.

"Kaikki aiheethan ovat lopulta toimeksiantoja, ja juttu on tehty työnjohdon ohjauksessa."

Juttu julkaistiin maanantaina 29.4., ja toimittajan esteellisyydestä kertova lisäys tehtiin vapun jälkeen tänään aamupäivällä.

"Matkan varrella tuli tietoomme, että tällainen tilanne on, ja tänään reagoimme, kun asia saatiin käytyä läpi toimituksessa", Mukka sanoo.

Hän kertoo, että kaikkia juttuprosessissa mukana olleita on kuultu ja jutun kirjoittaneen toimittajan kanssa on keskusteltu hyvässä yhteisymmärryksessä.

Mukka sanoo, että yleensä Helsingin Sanomat ottaa sidonnaisuudet huomioon etukäteen.

"Meillä on noin 300 toimittajaa, ja ihmisillä on monenlaisia yhteyksiä. Meillä on hyvät ja varsin selkeät toimintaohjeet, joiden mukaan tämänkin olisi tietenkin pitänyt mennä. Yleensä nämä kysymykset pohditaan etukäteen, ja jos on vähänkään epäilystä, että on kyse sellaisesta sidonnaisuudesta, joka aiheuttaa esteellisyyden, juttu joko jätetään tekemättä tai sen tekee joku toinen. Lukijalle pitää aina välittyä se mielikuva, että työtä tehdään vain journalistisen harkinnan mukaan eivätkä siihen vaikuta mitkään ulkopuoliset sidonnaisuudet."

Metsä Groupin tehdasinvestointia Kemiin kilpailevien hankkeiden näkökulmasta käsittelevä oheisjuttu on Mukan mielestä sinänsä perusteltu, ja ongelma on nimenomaan mielikuva, joka syntyy toimittajan yhteydestä yritykseen.

"Jo julkaistua juttua ei vedetä pois, koska siihen ei ole syytä. Lisäsimme tiedon lähisukulaisuusongelmasta, jotta lukija tietää sen, ja toimittajan kanssa on sovittu, että hän tulevaisuudessa jäävää itsensä kaikista tämän aihepiirin jutuista eikä siis käsittele Kemin eikä Kemijärven hankkeita", Mukka sanoo.